《题林周民山矾图》
明代·许伯旅

山矾入画古所少，我昔见之倪赞家。
问君何处得此本，水屋十月来春花。
东风著树香满雪，长须滴露金粟结。
一枝独立霜霰余，已觉江梅是同列。
惜哉此物知者稀，深林大谷多所遗。
牧竖樵童尔何苦，剪伐每同荆棘归。
林君本是鳌头客，高卧云间人莫识。
酒酣挥袖卷新图，一笑西山眼中碧。

作者简介：浙江黄岩人，一说泉溪人，字廷慎。洪武初由选贡官刑科给事中。以诗名，时称许少杜。尝谓写诗之法可言，法之意不可言。上士用法，得法之意，中士守法，得法之似。有《介石集》。